kardosdrur/scandi-wiki huggingface dataset:
Quedlinburg

Quedlinburg er en lille by i Sachsen-Anhalt i Tyskland med ca. 22.795 indbyggere i 2005. Den ligger nord for Harzen ved floden Bode i et lille bjergområde centralt i Nordtyskland. Byen fik byrettigheder i 994.

I 1994 kom Quedlinburg på UNESCOs Verdensarvliste, Kriterium IV.

Ekstern henvisning 

 Officiel hjemmeside
 Beskrivelse af Quedlinburg på UNESCOs Verdensarvsliste 

Byer i Sachsen-Anhalt
Harzen
Herlufmagle Kirke

Herlufmagle Kirke er en kirke i Herlufmagle Sogn i Næstved Kommune.

Eksterne kilder og henvisninger 

 Herlufmagle Kirke  hos nordenskirker.dk
 Herlufmagle Kirke hos KortTilKirken.dk
 Herlufmagle Kirke i bogværket Danmarks Kirker (udg. af Nationalmuseet)

Kirker i Næstved Kommune
Kirker i Roskilde Stift
Kirker i Præstø Amt
Grav (flertydig)

Grav kan være flere ting:

 Grav – et kunstig dannet hul i terrænets overflade
 Gravemaskine – en maskine til udførelse af udgravningsarbejde
 Gravhund – en lavstammet hunderace avlet med henblik på jagt i andre dyrs grave (f.eks. grævling og ræv)

Specielt vedr. død og begravelse
 Begravelse – en ceremoni hvor liget af en afdød begraves i jorden
 Gravhøj – et oldtidsminde, en begravelsesplads
 Gravkirken – en kristen kirke i Jerusalem
 Gravøl – afholdes i forbindelse med begravelser
Porre

 
Porre (Allium porrum) er en løgplante, der er almindeligt dyrket som grønsag. Den menes at have været anvendt i mere end 4000 år.

Beskrivelse 
Porre er en toårig, urteagtig plante med en opret, stiv vækst. Bladene danner en lang cylinder af tætpakkede bladskeder. Bladpladerne er flade og linjeformede med langt tilløbende spids, tydelig køl og hel rand. Bladribberne er parallelle, og begge bladsider er blågrønne.

Blomstringen sker om foråret det andet vokseår, hvor en glat og massiv stængel med rundt tværsnit skyder frem fra midten af bladcylinderen. Blomsterne er samlet i en endestillet, kugleformet skærm med mange enkeltblomster. De er regelmæssige og 3-tallige med hvide eller svagt lyserøde kronblade. Ofte dannes der yngleknopper inde i blomsterstanden, men i øvrigt bliver blomsterne til ægformede kapsler.

Den oprindelige art har et rodnet, som består af en knold og et stort antal trævlerødder. Den dyrkede form har en flad rodkage med mange, tætsiddende trævlerødder.
Højde x bredde og årlig tilvækst: 0,75 x 0,25 m (75 x 25 cm/år), men blomsterstænglen er dog væsentligt højere. Disse mål kan fx bruges til beregning af planteafstande, når arten dyrkes.

Hjemsted 
Porre er en kulturform af den vildtvoksende art, porreløg (Allium ampeloprasum), der er udbredt i Nordafrika, Mellemøsten, Kaukasus og i Europa undtagen Nordeuropa.

På den sydlige del af Gibraltar vokser denne art i garrigue sammen med bl.a. gladiolus, dværgpalme, hvid affodil, høstaffodil, kæmpeskilla, rosmarin, Ruta angustifolia (en art af Rude), Stipa tenacissima (en art af fjergræs) og tandet lavendel

Kulturhistorie 
Porre kendes allerede ca. 2.100 f.Kr., hvor den sumeriske hersker, Urnammu, lod planten dyrke i byen Urs haver. Også ægypterne kendte til planten, og den har formentlig været en del af den mad, som arbejderne fik, mens de byggede pyramiderne.
I romerriget spiste man også porrer, og man gav kejser Nero tilnavnet porrophagus (= "porrespiseren") på grund af hans tilbøjelighed for planten. På de Britiske Øer blev planten betragtet som nationalt symbol, og kong Cadwalladr af Gwynedd forlangte, at hans folk skulle bære planten i hjelmen som kendetegn i kampene mod sakserne. I Karl den Stores rundskrivelse, " Capitulare de villis vel curtis imperii" fra 812, bliver det anbefalet at dyrke porrer i urtehaven ved kongens slotte.

Indholdsstoffer 
Planten indeholder c-vitamin, k-vitamin og folinsyre. Desuden har planten et højt indhold af kalium, calcium, magnesium, jern og mangan. Ved påvirkning af enzymet allinase, der frigives ved såring af cellerne, omdannes cellernes indhold af alliin til den antioxidante og bakteriedræbende svovlforbindelse, allicin, som giver planten dens skarpe lugt og smag.

Sygdomme og skadedyr 
Porrer er sårbar overfor følgende plantesygdomme:
 Porrerust
 Fusarium
 Purpurskimmel
og følgende skadedyr
 Knoporme
 Porremøl
 Thrips

Noter 

Stængelgrøntsager
Toårige urter
Løg-slægten
Hadsten Højskole Prisen

Hadsten Højskole Prisen en dansk hædersbevisning, der uddeles af Elevforeningen ved Hadsten Højskole.

Prisen, der er på 10.000 kroner, blev indstiftet i 2003 og uddeles til en person, der sætter samfundet til debat. Prisen uddeles hvert år til højskolens elevmøde i starten af maj.

Modtagere af prisen 
 2003 – Nils Malmros, filminstruktør
 2004 – Jens Martin Knudsen, marsforsker
 2005 – Leif Davidsen, forfatter
 2006 – Omar Marzouk, stand-up komiker
 2007 – Hanne Vibeke Holst, forfatter
 2008 – Nick Horup, journalist
 2009 – Tine Bryld, radiovært og socialrådgiver
 2010 – Chris MacDonald, livsstilscoach
 2011 – Mads Steffensen, radiovært
 2012 – Steffen Brandt, forsanger og sangskriver i tv-2
 2013 – Eva Mulvad, dokumentarist
 2014 – Esben Bjerre Hansen og Peter Falktoft, TV- og radioværter på Monte Carlo.
 2015 – Hassan Preisler, skuespiller og forfatter
 2016 – Svend Brinkmann, professor i psykologi og bl.a. forfatter til bogen Stå fast
 2017 - Emma Holten, debattør, foredragsholder og foregangskvinde mod hævnporno
 2018 - Erik Clausen, filminstruktør, sangskriver, samfundsdebattør, gøgler, kunstner, bygningsmaler, tidl. cykelrytter og meget andet
 2019 - Ikke uddelt 
 2020 - Stine Winther Johansen, Ciliane Stubkjær og Line Flugt Juhl, skaberne af dokumentarserien “Limbo – når sabbatår er fucked”.
 2022 - Nagin Ravand, fodboldtræner og iværksætter

Eksterne henvisninger
 Om prisen på Hadsten Højskoles hjemmeside

Etableret i 2003
Hædersbevisninger fra Danmark
Overijssel

Overijssel er en nederlandsk provins, beliggende i den østlige del af Nederlandene.

Provinsen grænser op Gelderland mod syd, Flevoland og Gelderland mod vest, Drenthe og Friesland mod nord, og Tyskland mod øst. Overijssel har et samlet areal på 3.421 km2, hvoraf 95 km2 udgøres af vand. Provinsen har godt 1.151.501 indbyggere (2018).

Overijssels hovedstad hedder Zwolle, hvor den lokale provinsadministration holder til. Provinsens største by er Enschede. Kongens kommissær (nederlandsk: Commisaris van de Koning) i Overijssel hedder Andries Heidema. Kristendemokratisk Appel (CDA) er med 11 sæder det største parti i provinsrådet. Folkepartiet for Frihed og Demokrati (VVD) er det næststørste parti, mens Socialistpartiet (SP), Arbejderpartiet (PvdA), Demokraterne 66 (D66) og Frihedspartiet (PVV) med 5 sæder hver konkurrerer om at være rådets tredje største parti.

Geografi 
Overijssel ligger i den østlige del af Nederlandene. Den grænser op til Drenthe og Friesland i nord, Flevoland og Gelderland i vest, og Gelderland i syd. I øst grænser Overijssel op til den tyske delstat Niedersachsen. 

Overijssel er Nederlandenes femte største provins. Den har et samlet areal på 3.421 km2, hvoraf 95 km2 udgøres af vand. Eksklusive vand er Overijssel Nederlandenes fjerde største provins.

Underinddelinger 
Overijssel er opdelt i tre COROP-områder: Nordoverijssel, Sydvestoverijssel og Twente. COROP-enhederne bruges af staten i forbindelse med statistik og analyse.

Overijssel består af 25 kommuner. Enschede er provinsens folkerigeste kommune, mens Hardenberg arealmæssigt er Overijssels største kommune. Staphorst har det laveste indbyggertal, mens Oldenzaal har det mindste areal.

Demografi 
Overijssel har et indbyggertal på 1.151.501 (2018) og en befolkningstæthed på 344 pr. km2. Det er Nederlandenes sjette største provins målt på antal indbyggere. Overijssel har desuden Nederlandenes sjette laveste befolkningstæthed. Kun Drenthe, Friesland, Zeeland, Groningen og Flevoland har færre indbyggere. Enschede er provinsens folkerigeste kommune.

Politik 
Provinsrådet i Overijssel (nederlandsk: Provinciale Staten) består af 47 medlemmer med kongens kommissær i spidsen. Den nuværende kommissær er Andries Heidema fra Kristenunionen (ChristenUnie). Han afløste Boele Staal (2017-2018) fra Demokraterne 66 (D66) 11. juli 2018. Overijssels provinsråd vælges af Overijssels indbyggere, mens kommissæren udpeges af kongen og den nederlandske regering. CDA er med 11 sæder det største parti i provinsrådet. Den daglige ledelse varetages af en lille styrelse (nederlandsk: Gedeputeerde Staten), hvis medlemmer (nederlandsk: gedeputeerden) kan sammenlignes med ministrene i en regering. Styrelsen ledes af kommissæren.

Referencer 

Provinser i Nederlandene
Hippogrif

En hippogrif er et fiktivt dyr har en bagkrop som en hest men forkrop/forben er som en løve og hoved som en grib eller ørn. 

Der findes to forskellige racer af hippogriffer. Det er den albanske og den afrikanske. Den albanske hippogrif lever i skovene, og den afrikanske lever i oaserne i Sahara.

Hippogriffen kendes fra den antikke romerske digter Vergils Ekologer.

Hippogriffer forekommer også i eventyrserien om Harry Potter i bogen og filmen "Harry Potter og fangen fra Azkaban"
Fiktive dyr
Musée maritime fluvial et portuaire de Rouen

Musée maritime fluvial et portuaire de Rouen er et museum om søfart og Rouens havns historie.

Museet 
Hovedtemaer i museet er :
 Havnens historie med mange fotografier, og et udstillingsrum om ødelæggelser på grund af 2. verdenskrig
 De store sejlskibe i Rouen
 Handelsflåden
 Kanalnavigationen
 Skibsbygningen
 Hvalfangsten
 Historie om undervandsbåde

Blandt de udstillede værker er der kanalskibs- og trålersmotor, en dimmeklokke som tidligere var forankret ved Risles elvemunding, en dykkerudrustning og reproduksionen af skibsradiokabinen sådan som den var i 1960'erne.

Et hvalskelet (lånt af museum d'histoire naturelle de Rouen) står udstillet midt i museet. Det er en silhval, som var 7 år da den gik på grund og døde.

Et 38 meter langt flod- og kanalskib, Pompon Rouge, kan besøges i museumsbaggården. Lastrummet blev indrettet for at give plads til en midlertidig udstilling om kanalnavigasion med blandt andet en slusemodel.

Gallere

Bygningen 

Museet ligger i en ex-hangar havns. Den blev bygget i 1926, og navnet var hangar M til 1966 og Port autonome de Rouens grundlæggelse.

I 1984 kunne den ikke længere bruges af havnen, da den var for lille.

Eksterne kilder/henvisninger 

 Museets website

Rouen, Musee maritime fluvial et portuaire de
Maritim historie
Covance

Covance Inc. tidligere Hazleton Laboratories America, Inc., er et amerikansk selskab med hovedkvarter i Princeton, New Jersey, som udvikler medicin og tester på dyr. Ifølge deres egen webside er de et af verdens største selskaber af sin art, med årlig omsætning på over 1 milliard dollar, afdelinger i 18 lande og over 7.000 ansatter verden over. Det har verdens største centrale laboratorienetværk.

Firmaet handler også med import og salg af laboratoriedyr under navnet Covance Research Products Inc. (CRP), i Denver, Pennsylvania. Det er USA's største importør af primater og verdens største avler af laboratoriehunde. Selskabet ejer to hundeavlerfaciliteter, to primatcentre og en kaninavlerfacilitet.

Selskabet er kontroversielt, specielt efter beskyldninger om mishandling af primater i dets tyske og amerikanske laboratorier, og i forbindelse med et muligt udbrud af Ebola.

Fodnoter

Eksterne henvisninger 
 Covance, Inc.
 CRP, Inc.
 Covance Cruelty
 Stop Covance
 Close Covance  
 Beskyldninger om mishandling af aber, undercoverfilm af PETA, 2004-2005
 The Campaign Against Covance 
 Covance undercover 2004 (Tyskland)
 Covance undercover 2005 (USA)
 Americans for Medical Progress (AMP) 
 PETA2-film af torturerede aber i en Covancebygning 

Dyreforsøg
Dyrs rettigheder
Lægemiddelvirksomheder fra USA
Alec Baldwin

Alexander Rae "Alec" Baldwin III (født 3. april 1958, Long Island, New York) er en amerikansk skuespiller, manuskriptforfatter, komiker og filmproducer.

Han debuterede som skuespiller i tv-serien The Doctors i 1980, og har siden spillet med i over 60 tv-serier og spillefilm. Han har også tre brødre som ligeledes er skuespillere; Daniel, Stephen og William.

Fra august 1993 til februar 2002 var han gift med skuespillerinden Kim Basinger, og de fik sammen datteren Ireland "Addie" Eliesse i 1995.

Den 21. oktober 2021, i forbindelse med indspilning af filmen Rust på Bonanza Creek Ranch i Santa Fe, New Mexico, skød Baldwin med en rekvisit-pistol og dræbte den 42-årige filmfotograf Halyna Hutchins og sårede instruktøren Joel Souza i skulderen.

Filmografi

Referencer

Eksterne henvisninger 

 

Skuespillere fra New York
Oscar-nominerede skuespillere
Vegetarer
Koreanske demilitariserede zone

Den koreanske demilitariserede zone, eller DMZ, er en zone der løber på tværs af Koreahalvøen og repræsenterer både en bufferzone, og en grænse mellem Nordkorea og Sydkorea. Den demilitariserede zone følger den forreste frontlinje under Koreakrigen, da våbenhvileaftalen blev underskrevet. Den blev oprettet af FN den 27. juli 1953.

Den demilitariserede zone passerer den 38. breddegrad på ét sted. Den vestlige del af grænsen ligger syd for breddegraden, mens den østlige del ligger nord for den. Grænsen er 248 km lang og cirka fire km bred, og er en af de mest befæstede grænseområder i verden med omkring to millioner soldater.

Joint Security Area 

Inde i den demilitariserede zone på den vestlige side af halvøen, ligger landsbyen Panmunjom og området Joint Security Area (JSA), som er det eneste område hvor der er regelmæssig kontakt mellem de to koreanske stater. I området er der flere bygninger på begge sider af grænsen, hvor af syv er placeret på selve grænsen. I JSA foregår al kontakt mellem de tidligere stridende parter siden 1953. Grænsen mellem de to koreanske stater går midt på et konferencebord inde i en af bygningerne. Her sidder nordkoreanere på den ene side af bordet, og FNs kommando (hovedsageligt sydkoreanerne og amerikanere) sidder på den anden side af bordet.

Noter

Eksterne henvisninger 

Demilitariserede zone
Demilitariserede zone
Nordkorea
Grænser
Etableret i 1953
Legion (dæmon)

Legion var navnet på den gruppe dæmoner, som Jesus og hans disciple stødte på i Gerasenernes land (som lå på østbredden af Genesaret sø - i hedninge land) i en passage i Biblen. I følge beretningen møder de en mand, med en uren ånd, som løber rundt mellem gravene. Den lokale befolkning har forsøgt at lænke ham, men det holder ham ikke. Da han så Jesus, løb han hen og bøjede sig ærbødigt for ham. Og Jesus spurgte ham: »Hvad er dit navn?« Han svarede ham: »Legion er mit navn, for vi er mange.« (Mark 5,9). Jesus uddrev så dæmonerne fra manden og tillod dem, på opfordring, at gå i en flok svin, som de efterfølgende styrtede ud fra en klippe og i havet, hvor de druknede.

Se også 
 Eksorcisme

Ekstern henvisning 
 Bibelen Online Markusevangeliet kapitel 5, vers 1-20;
 Bibelen Online Lukasevangeliet kapitel 8, vers 26-39;
 Bibelen Online Matthæusevangeliet kapitel 8, vers 28-34

Kristendom
Dæmoner
DMZ

Forkortelsen DMZ kan referere til

 En demilitariseret zone – et neutralt område (bufferzone) hvor al militær udstyr og aktivitet er forbudt.
 En specifik demilitariseret zone er den koreanske demilitariserede zone
 Demilitariseret zone (datalogi) – en slags ingenmands-land til sikring af et internt netværk fra ekstern tilgang.
Demos (britisk tænketank)

Demos er en indflydelsesrig tænketank med base i Storbritannien. Den blev grundlagt i 1993 af journalister fra Marxism Today, som var det britiske kommunistparti (CPGB)'s teoretiske tidsskrift. I opløbet til det britiske parlamentsvalg 1997 blev tænketanken set som værende tæt på Labour, og specielt dets leder Tony Blair. Tænketanken er dog politisk uafhængig.

Dens medstifter og første direktør var Geoff Mulgan, som efterfølgende kom til at arbejde for Downing Street i 1997. På det tidspunkt blev Demos set som en central for New Labour's vision for Storbritannien.

Mellem 1998 og 2006 bevægede Demos under direktør Tom Bentley sig væk fra kun at være en tænketank, og begyndte i tiltagende grad også at arbejde internationalt.

Madeleine Bunting, tidligere klummeskriver i The Guardian, blev organisationens direktør i 2006, men trak sig hurtigt igen efter uoverensstemmelser om organisationens retning. Hun blev efterfulgt af Catherine Fieschi.

Alle Demos' publikationer kan hentes frit under en Creative Commons licens.

9. august 2006 holdt den britiske indenrigsminister John Reid en tale på en Demos konference, hvor han sagde af briter kan være nødt til at ændre deres forestilling om frihed, fordi "frihed misbruges af terrorister."

Eksterne henvisninger 
 Demos officielle webside 
 The Greenhouse – Demos blog 

Tænketanke
Volta (album)

Volta er den islandske sangerinde Björks sjette studiealbum. Albummet består af ti nye sange og blev udsendt i 2007.

Albummet er blevet modtaget med overvejende rosende anmeldelser af den danske presse.

Numre

Danske anmeldelser 
 Gaffa (6/6) 
 "Björk – en udstrakt hånd", Soundvenue (4/6) 
 '"Unikt album med politiske undertoner fra Björk", Politiken (6/6)
 "Træt af pis", Berlingske(5/6)
 Jyllands-Posten(3/6)
 dr.dk

Album fra 2007
Björk-album
Alternative-album
Rana Hussein

Rana Saddam Hussein (arabisk: رنا صدام حسين, født 1969) er den tidligere Irakiske præsident Saddam Husseins anden datter. Hendes mor er Sajida Talfah. Hun er søster til Saddams to sønner Uday og Qusay Hussein og hans to døtre Raghad og Hala. 

Rena flygtede, sammen sin mand Saddam Kamel, til Jordan i 1995. Saddam bad dem komme tilbage til Irak, og lovede at både Kamel og hans bror, Hussein Kamel skulle blive tilgivet. De returnerede til Irak i god tro, men samme måned blev begge brødre dræbt af medlemmer af Ba'ath-partiet efter ordre fra Uday.

I 1997 blev hun og Raghad sat i husarrest af broderen Uday for at have deltaget i et komplot for at dræbe ham. 31. juli 2003 flygtede hun tilbage til Jordan, hvor kong Abdullah II gav hendes familie asyl.

Hussein-familien
Personer fra Bagdad
Demilitariseret zone

En demilitariseret zone, eller DMZ er et område, typisk ved en grænse mellem to eller flere militære magter eller alliancer, hvor militær aktivitet ikke er tilladt. Oftest er en DMZ opstået på baggrund af en fredstraktat, våbenhvile eller anden aftale.

Selvom mange demilitariserede zoner også er neutrale territorier, er der også tilfælde hvor en zone vedbliver med at være demilitariseret selv om en stat får fuld kontrol med den. Det betyder at den normale ret til at have militære midler i zonen er sat ud af kraft.

Nuværende demilitariserede zoner

Afrika 
 Der ligger en demilitariseret zone mellem det nordlige Marokko og de spansk kontrollerede byer Ceuta og Melilla. Marokko har aldrig anerkendt at byerne er en del af Spanien.

Europa 
 Den demilitariserede zone på Cypern deler den selvbestaltede Tyrkiske republik Nordcypern fra republikken Cypern. Zonen blev oprettet af FN i 1974 efter den tyrkiske invasion af Cypern.

 Åland er en selvstyrende øgruppe på den finske kyst. Åland blev en demilitariseret zone i 1856, en status der blev bekræftet i 1921 efter en svensk intervention i 1918 i forbindelse med den finske borgerkrig.

 Der eksisterer et neutralt territorium mellem den britiske kronkoloni Gibraltar og Spanien.

 Svalbard: Svalbardtraktaten af 9. februar 1920 anerkendte at Norge havde rettighederne til Svalbard, og gjorde området til en demilitariseret zone.

Asien 
 Mellem Kuwait og Irak.
 Den Koreanske demilitariserede zone (mellem Nordkorea og Sydkorea). 
 Mellem Golan-højderne og Syrien.

Antarktis 
 Artikel 1 i Antarktistraktaten forbyder militær aktivitet på Antarktis.

Tidligere demilitariserede zoner

Asien 
 Mellem Nordvietnam og Sydvietnam langs den 17. breddegrad

Se også
 Demarkationslinje

Militære udtryk
Grænser
Peter Regin

Peter Regin – fulde navn Peter Regin Jensen – (født 16. april 1986) er en dansk professionel ishockeyspiller. Hans foretrukne position på isen er center. Han er draftet til NHL af Ottawa Senators som nr. 87 i 2004.

Han skrev en to-årig kontrakt med Ottawa forud for sæsonen 08-09. Han startede dog sæsonen for Ottawas farmerhold Binghamton Senators i AHL inden han den 20. januar 2009 blev kaldt op til Ottawas hold i NHL hvor han debuterede samme dag i en kamp mod Washington Capitals. Dagen efter blev han sendt retur til Binghamton.

Efter NHL's Allstar-pause blev Regin dog igen kaldt op af Ottawa og han scorede sit første NHL-mål i sin blot tredje NHL-kamp den 29. januar 2009 mod Chris Mason og St. Louis Blues.

Regin spillede i perioden 2005-08 for Timrå IK i den svenske eliteserie. Peter Regin fik sin ishockeyopvækst i Herning og spillede tre sæsoner for Herning Blue Fox i den bedste danske række Superisligaen før han skiftede til svensk ishockey.

Regin har været på det danske VM-landshold 6 gange, fra 2005-10.

I juli 2010 underskrev Regin en to-årig kontrakt med Ottawa, der i alt vil indbringe ham 2 millioner USD, svarende til ca 11,8 millioner kroner.

Peter Regin forlod Ottawa Senators ved udgangen af sæsonen 2012-13 efter 6 sæsoner i Ottawa, for at forsætte karrieren i New York Islanders, hvor han blev holdkammerat med sin gode ven og tidligere holdkammerat fra Herning tiden, Frans Nielsen. Det blev dog kun til en enkelt sæson og 44 kampe. Midt i sæsonen 2013-14 skrev Chicago Blackhawks, de forsvarende Stanley Cup vindere, kontrakt med Regin - det er i halvanden sæson blevet til 21 kampe og 2 mål. I sæsonen 2014-15 kom Regin i overskud og blev flyttet ned på farmer holdet Rockford Icehogs i den næstbedste række (AHL)

Referencer

Eksterne henvisninger 
 Peter Regin – Ottawa Senators
 Statistik fra www.hockeydb.com
 Statistik Eliteprospects.com

Ishockeyspillere fra Danmark
NHL-spillere
Superisliga-spillere fra Herning Blue Fox
Personer fra Herning
Deltagere for Danmark ved vinter-OL 2022
Ishockeyspillere ved vinter-OL 2022
Hasle Boldklub

Hasle Boldklub (eller HB) er en dansk fodboldklub beliggende i Aarhus, som blev stiftet den 7. maj 1922. Klubben har tidligere haft boksning, gymnastik og håndbold på programmet. Klubben er medlem af Jydsk Boldspil-Union, og derigennem Dansk Boldspil-Union, og dets hold afvikler deres hjemmebanekampe og træning på tre græsbaner og en grusbane ved Ellekærskolen, hvor klubhuset også befinder sig.

Ekstern henvisning 
Hasle Boldklubs officielle hjemmeside

Fodboldklubber under DBU Jylland
Sportsklubber i Aarhus
Vienna (Virginia)

Vienna er en by i Fairfax County i den amerikanske delstat Virginia, 15 kilometer vest for Washington, DC. Byen hed oprindeligt Ayr Hill, og fik sit nuværende navn i slutningen af 1850'erne. Byen har  indbyggere.

Referencer

Eksterne henvisninger 

 Viennas officielle webside

Byer i Virginia
Flores

Flores har flere betydninger:
 Flores (Guatemala) – by i El Petén-provinsen i Guatemala
 Flores (Indonesien) – ø i Indonesien, hvor floresmennesket blev fundet
 Flores (Azorerne) – af en Azorernes ni øer
 Flores (departement) – et departement i Uruguay.

Personer
 Nabor Corrillo Flores – mexikansk kernefysiker
Cambridge University Press

Cambridge University Press er et engelsk universitetsforlag. Det er både verdens ældste forlag og verdens ældste trykkeri som fortsat er aktivt. Det har udgivet bøger siden 1534. Cambridge University Press er tilknyttet University of Cambridge i England, som i 1534 fik kongelig tilladelse til at udgive bøger. 

Forlaget udgiver mellem 1.500 – 2.000 bøger om året, samt omkring 200 akademiske tidsskrifter.

Litteratur 
 McKitterick, David: A History of Cambridge University Press, 3 bind. Cambridge University Press, Cambridge. 1992-2004.

Eksterne henvisninger 
 Cambridge University Press

Forlag fra Storbritannien
Etableret i 1534
University Press